<classify> MKUU wa Mkoa wa Pwani, Evarist Ndikilo amefichua kuwa kuna sukari kutoka nje ya nchi iliyokwisha muda wake inayotaka kuingizwa mkoani humo kwa njia ya panya na kuwaonya viongozi wa ngazi mbalimbali kuwa macho.Ameitaka Kamati ya Ulinzi na Usalama kutoa taarifa za kuingizwa sukari hiyo ambayo imekwisha muda wake.Aliyasema hayo Utete wilayani Rufiji alipozungumza na viongozi mbali mbali wa wilaya hiyo wakati wa ziara yake. Ndikilo alisema kuna taarifa kuwa sukari hiyo inatarajiwa kuingia nchini kupitia Zanzibar kisha kuingia Tanzania Bara kupitia bandari bubu za mkoa huo.Nawaomba viongozi kuanzia ngazi ya kijiji hadi kwenye kata kuhakikisha mnafuatilia taarifa juu ya kuingizwa sukari hiyo ambayo ina athari kiafya, alisema Ndikilo.Alisema watu hao wanaotaka kuingiza sukari hiyo wataiweka kwenye vifungashio vya baadhi ya viwanda vya sukari ili ionekane kama imetengenezwa hapa Tanzania. Wataweka sukari hiyo kwenye mifuko ya baadhi ya viwanda vya hapa nchini hivyo lazima tuwe makini na watu wanaotaka kuleta hujuma hizo tafuteni taarifa hizo ili tudhibiti jambo hilo, alisema Ndikilo. Aidha, alisema taarifa hizo zifanyiwe kazi kwani zinaweza kuingia Mkoa wa Pwani hivyo viongozi lazima wahoji kujua sukari kwenye maduka imenunuliwa kutoka wapi na kuangalia risiti. Akizungumzia kuhusu zao la korosho, alisema uhakiki wa malipo ulichelewa kidogo kutokana na kuchelewa hilo pamoja na bei ya daraja la chini kuchelewa kutolewa. Alisema wameomba waongezewe muda hadi Februari 28 badala ya Februari 15, mwaka huu, pia alisema mradi wa uzalishaji umeme kwenye Maporomoko ya Bonde la mto Rufiji umeuletea sifa kubwa mkoa. Awali, Mkuu wa Wilaya ya Rufiji, Juma Njwayo alisema hadi sasa wakulima wa zao la korosho wamelipwa kiasi cha Sh bilioni 3.7 kwa daraja la pili wasiozidi kilo 1,500 kwa wakulima 2,695, wakulima 6,266 kilo ikiuzwa kwa Sh 2,640. Njwayo alisema hadi sasa wameshatoa vitambulisho vya wajasiriamali wadogo 1,092 ambao ndani ya wiki mbili watakuwa watakuwa wameongeza wengine wakiwemo waendesha pikipiki ambapo wengi hawajavinunua.  <topic>: KITAIFA 